পশ্চিমবঙ্গ প্রাণী ও মৎস্যবিজ্ঞান বিশ্ববিদ্যালয়
পশ্চিমবঙ্গ প্রাণী ও মৎস্যবিজ্ঞান বিশ্ববিদ্যালয় পশ্চিমবঙ্গের প্রাণী ও মৎস্যবিজ্ঞান পঠনপাঠনের একটি বিশেষায়িত বিশ্ববিদ্যালয়। বিধানসভায় পশ্চিমবঙ্গ প্রাণী ও মৎস্যবিজ্ঞান বিশ্ববিদ্যালয় আইন-ছয়, ১৯৯৫ পাস হলে এই আইনবলে ২ জানুয়ারি, ১৯৯৫ তারিখে রাজধানী কলকাতায় এটি প্রতিষ্ঠিত হয়। এর আগে পশুচিকিৎসা সংক্রান্ত বিদ্যা বাংলায় চালু হয়েছিল ১৮৯৩ সালে বেঙ্গল ভেটারনারি কলেজের মাধ্যমে। এটি ছিল দেশের দ্বিতীয় প্রাচীনতম পশুচিকিৎসা কলেজ। ১৯৭৪ সালের পূর্ব পর্যন্ত কলেজটি কলকাতা বিশ্ববিদ্যালয়ের অন্তর্ভুক্ত ছিল। ১৯৭৪ সালে এটি নদিয়া জেলার মোহনপুরে অবস্থিত বিধানচন্দ্র কৃষি বিশ্ববিদ্যালয়ের পশুচিকিৎসা ও প্রাণিবিজ্ঞান ফ্যাকাল্টির সঙ্গে সংযুক্ত হয়।